Predkladacia správa

Valné zhromaždenie Organizácie Spojených národov (ďalej len „VZ OSN“) vo svojej rezolúcii 55/61 zo 4. decembra 2000 uznalo potrebu vypracovať účinný medzinárodný právny nástroj proti korupcii, nezávislý od Dohovoru OSN proti nadnárodnému organizovanému zločinu z 15. novembra 2000. Zároveň rozhodlo vytvoriť osobitný výbor poverený rokovať o vytvorení takéhoto právneho nástroja vo Viedni v sídle Úradu OSN pre kontrolu drog a prevenciu kriminality.
V Rezolúcii 56/260 z 31. januára 2002 VZ OSN rozhodlo, že Osobitný výbor poverený rokovať o dohovore proti korupcii bude mať za úlohu vytvoriť všeobecný a účinný dohovor, ktorý bude nazvaný „Dohovor OSN proti korupcii“. Súčasne požiadalo tento Osobitný výbor o vypracovanie návrhu dohovoru. 
Dohovor OSN proti korupcii bol prijatý vo forme rezolúcie na 58. schôdzi VZ OSN dňa 31. októbra 2003 v New Yorku. Ide o medzinárodno-právny nástroj univerzálneho charakteru, ktorý komplexne inkriminuje korupciu. 
Text dohovoru sa člení na Preambulu a osem kapitol (I. Všeobecné ustanovenia, II. Preventívne opatrenia, III. Trestnosť a uplatňovanie práva, IV. Medzinárodná spolupráca, V. Vrátenie majetku, VI. Technická pomoc a výmena informácií, VII. Mechanizmy na uplatňovanie dohovoru, VIII. Záverečné ustanovenia).
Dohovor má univerzálny charakter, ktorý môže byť solídnym základom pre boj proti korupcii v globálnom meradle. Jeho vznik je jednoznačne pozitívnou skutočnosťou napriek všeobecnej kritike pre jeho „zmäkčený“ charakter z dôvodu existencie viacerých kľúčových článkov, ktoré nemajú záväzný ale len odporúčajúci charakter (napr. transparentnosť financovania politických strán, povinnosť verejných činiteľov preukazovať majetok, zriadenie monitorovacieho mechanizmu).
Vláda Slovenskej republiky uznesením č. 1109 z 26. novembra 2003 uložila podpredsedovi vlády a ministrovi spravodlivosti predložiť na rokovanie vlády návrh potrebných legislatívnych úprav na zabezpečenie vykonávania dohovoru a návrh na ratifikáciu dohovoru. Zároveň splnomocnila podpredsedu vlády a ministra spravodlivosti a ako alternáta veľvyslanca Slovenskej republiky v Mexiku na podpis dohovoru.
Dohovor bol otvorený na podpis členským štátom OSN na konferencii na vysokej úrovni v Meride (Mexiko) v decembri 2003. Slovenská republika dohovor podpísala 10. decembra 2003.
V máji tohto roka Národná rada Slovenskej republiky schválila zákon č. 300/2005 Z.z. Trestný zákon a zákon č. 301/2005 Z.z. Trestný poriadok, ktoré v potrebnej miere implementovali ustanovenia dohovoru do slovenského právneho poriadku.
Pre nadobudnutie platnosti dohovoru sa vyžaduje jeho ratifikácia najmenej tridsiatimi štátmi. K 8. novembru 2005 dohovor ratifikovalo 35 členských štátov OSN. V zmysle článku 68 ods. 1 dohovor nadobudne platnosť deväťdesiaty deň odo dňa uloženia tridsiatej ratifikačnej listiny, listiny o prijatí, schválení alebo prístupe, teda 14. decembra 2005.
Dohovor súčasne predpokladá ustanovenie následného monitorovacieho mechanizmu formou Konferencie účastníckych štátov. Jej prvú schôdzku by mal zvolať generálny tajomník OSN najneskôr do jedného roka po nadobudnutí platnosti dohovoru.
Predkladaný návrh na ratifikáciu Dohovoru OSN proti korupcii nadväzuje na aktivity a úsilie Slovenskej republiky v oblasti boja proti korupcii regionálnymi tzv. protikorupčnými dohovormi ako je Trestnoprávny dohovor Rady Európy o korupcii, Občianskoprávny dohovor Rady Európy o korupcii a Dohovor OECD proti podplácaniu zahraničných verejných činiteľov v medzinárodných obchodných transakciách. Preto ratifikácia Dohovoru OSN proti korupcii je vysoko aktuálna. 
Predkladaný dohovor má charakter prezidentskej medzinárodnej zmluvy podľa článku 7 ods. 4 Ústavy Slovenskej republiky, na ktorej vykonanie je potrebný zákon.
Dohovor nemá finančný, ekonomický, environmentálny vplyv, ani vplyv na zamestnanosť.